West Bengal Assembly: শুভেন্দুর হুমকির পরই বিধানসভায় আসন বদল কৃষ্ণ-তন্ময়দের

কলকাতা: শুভেন্দু অধিকারীর হুমকির (Suvendu Adhikari threatning MLA’s) পরই আসন বদল করা হল বিজেপি ত্যাগী চার বিধায়কের (Four BJP MLA)৷ বলা ভালো, মুকুল রায়কে নিয়ে পাঁচজনের৷ মুকুল ছাড়া বাকি চারজন হলেন তন্ময় ঘোষ, সৌমেন রায়, কৃষ্ণ কল্যাণী এবং বিশ্বজিৎ দাস৷

দিনকয়েক আগে বিধানসভার মধ্যে রায়গঞ্জের বিধায়ক কৃষ্ণ কল্যাণীকে রীতিমতো হুমকি দেন বিরোধী দলনেতা শুভেন্দু অধিকারী৷ প্রাণনাশের পাশাপাশি বাড়িতে আয়কর দফতরের আধিকারিকদের পাঠানোর হুমকি দেন বলে অভিযোগ করেন কৃষ্ণ-সহ বাকিরা৷ বিষয়টি নিয়ে সরব হয়েছিলেন মুখ্যমন্ত্রী মমতা বন্দ্যোপাধ্যায়ও৷ তারপরই স্পিকারের কাছে প্রিভিলেজ আনার কথাও বলেছিলেন কৃষ্ণরা৷ এতকিছুর পর আজ বিজেপি থেকে চার বিধায়কের আসন বদলানো হল৷ এতদিন তাঁরা বসতেন বিরোধী দলনেতার ডান পাশের ব্লকে দ্বিতীয় এবং তৃতীয় সারিতে৷ এবার তাঁদের আসন দেওয়া হয়েছে বিরোধী নেতার বাঁ-পাশের তিন নম্বর ব্লকে৷

বাগদার বিধায়ক বিশ্বজিৎ দাসের আসন ছিল ৫ নম্বর৷ বদলে হল ৬৯৷ রায়গঞ্জের কৃষ্ণ কল্যাণীর ৬ নম্বর আসন বদলে হল ৭০৷ বড়জোড়ার তন্ময় ঘোষের আসন ৬৩ থেকে বদলে করা হল ৭১৷ আর কালিয়াগঞ্জের সৌমেন রায়ের ৪৭ থেকে বদলে করা হল ৭২৷ আরও এক বিজেপিত্যাগী বিধায়ক মুকুল রায় আসন ছিল ৬৮ নম্বর৷ সেটা বদলে করা হল ৭৩৷

আরও পড়ুন: TMC-ISF Clash: আমডাঙায় তৃণমূল-আইএসএফ সংঘর্ষ, বোমা-গুলি, জখম ১০

গত বুধবার বিধানসভায় কৃষ্ণ কল্যাণীদের সঙ্গে তুমুল বাগবিতণ্ডায় জড়ান শুভেন্দু৷ বাগবিতণ্ডার পর বিজেপি বিধায়করা সভা বয়কট করেন৷ সেসময়ই কৃষ্ণ-তন্ময়রা অভিযোগ করেছিলেন, শুভেন্দু তাঁদের প্রাণের মারা হুমকি দিয়েছেন৷ বিধায়কদের লিখিত আবেদনের ভিত্তিতে বিরোধী দলনেতার বিরুদ্ধে স্বাধিকার ভঙ্গের প্রস্তাব আনেন অধ্যক্ষ বিমান বন্দ্যোপাধ্যায়৷ ইতিমধ্যে বিষয়টি স্বাধিকার রক্ষা কমিটির কাছে বিবেচনার জন্য পাঠানো হয়েছে৷ বিধায়কদের নিরাপত্তা নিয়ে মুখ খুলেছেন স্বয়ং মুখ্যমন্ত্রীও৷ তারপরই সোমবার বিধায়কদের নতুন আসনের কথা ঘোষণা করা হল৷