এক্তিয়ার বাড়লেও ক্ষমতা বাড়েনি, স্পষ্ট করল বিএসএফ

কলকাতা: কেন্দ্রের সিদ্ধান্তের পর থেকেই বাড়ছিল চাপানউতর৷ মঙ্গলবারই সীমান্ত রক্ষী বাহিনীর এক্তিয়ার বৃদ্ধি সংক্রান্ত প্রস্তাব পাশ হয় রাজ্য বিধানসভায়৷ আজ বুধবার সেই ক্ষততে যেন প্রলেপ দেওয়ার চেষ্টা করা হল বিএসএফের তরফে৷ সাংবাদিক বৈঠক করে বিএসএফের এডিজি ওয়াই বি খুরানিয়া জানালেন, কেন্দ্রীয় সিদ্ধান্তের এক্তিয়ার বৃদ্ধি হয়েছে বটে৷ কিন্তু ক্ষমতা বৃদ্ধি হয়নি৷

মাস কয়েক আগে কেন্দ্রীয় স্বরাষ্ট্রমন্ত্রক এক বিজ্ঞপ্তি জারি করে জানিয়ে দেয়, এবার থেকে আন্তর্জাতিক সীমান্তের ৫০ কিমি পর্যন্ত দেশের অভ্যন্তরে নিরাপত্তার খাতিরে নজরদারি চালাতে পারবে বিএসএফ৷ যে ক্ষমতা এতদিন ছিল ১৫ কিমি৷ স্বাভাবিকভাবেই অবিজেপি শাসিত রাজ্যগুলি কেন্দ্রের এই সিদ্ধান্তের বিরুদ্ধে রে রে করে ওঠে৷ তৃণমূল কংগ্রেসের মত বেশ কিছু সরকার দাবি করে, এই সিদ্ধান্ত রাজ্যের অধিকারে হস্তক্ষেপ করা হচ্ছে৷ খর্ব করা হচ্ছে যুক্তরাষ্ট্রীয় কাঠামোকে৷ মুখ্যমন্ত্রী মমতা বন্দ্যোপাধ্যায়ের এই মন্তব্যকে সমর্থন জানায় কংগ্রেস-সিপিএমের মত দলগুলি৷ এর পরই মঙ্গলবার এই সংক্রান্ত বিরোধী প্রস্তাব পাশ হয় রাজ্য বিধানসভায়৷

আরও পড়ুন: করোনা মোকাবিলায় ভালো কাজ, স্কচ গোল্ড অ্যাওয়ার্ড পেল বিধাননগর পুরসভা

স্বাভাবিকভাবেই যখন রাজ্য সরকার এবং বিএসএফের মধ্যেকার সম্পর্কে দুরত্বটা বাড়ছিল তখনই প্রথমবার এই সংক্রান্ত বিতর্ক নিয়ে মুখ খুলল বিএসএফ৷ তাদের এডিজি আজ স্পষ্ট করলেন, কেন্দ্রীয় সিদ্ধান্ত শুধুমাত্র তাদের এক্তিয়ার বৃদ্ধি করা হয়েছে৷ খুরানিয়ার মতে, রাজ্য পুলিশের সঙ্গে বিএসএফের সম্পর্ক অত্যন্ত মজবুত৷ বেশ কিছু অভিযান বিএসএফ এবং রাজ্য পুলিশ একসঙ্গে করে থাকে৷ এর পরই তাঁর সংযোজন, বিএসএফের কাজ চোরাচালানকারী এবং বেআইনি অনুপ্রবেশকারীদের রোখা৷ রাজ্যের বা রাজ্য পুলিশের অধিকারে হস্তক্ষেপ করা নয়৷

নাম না করে কোনও কোনও সংবাদমাধ্যমের সংবাদকে কটাক্ষ করতেও এদিন এডিজি ছাড়েননি৷ তিনি বলেন, ‘বেশ কিছু সংবাদমাধ্যমে লেখা হয়েছে বিএসএফের ক্ষমতা বৃদ্ধি ঘটানো হয়েছে৷ তারা পুলিশের অধিকারে হস্তক্ষেপ করছে৷ কিন্তু এই মন্তব্য সম্পূর্ণ বিভ্রান্তিকর এবং ভুল৷ বিএসএফ প্রয়োজনে আটক করতে পারে৷ তা করা হয় শুধুমাত্র চোরাচালান রুখতে বা বেআইনি অনুপ্রবেশ রুখতে৷ কোনওভাবেই রাজ্যের অধিকার খর্ব করতে নয়৷ বিএসএফের ক্ষমতা অত্যন্ত সীমিত৷ আইনে তাদের ক্ষমতা বৃদ্ধির ঘটানো হয়নি বা বিজ্ঞপ্তি অনুযায়ী সে ব্যাপারে প্রস্তাবও দেওয়া হয়নি৷ সব থেকে বড় কথা আইনশৃঙ্খলায় হস্তক্ষেপ করার মত অধিকার বিএসএফের নেই৷’

আরও পড়ুন: গণধর্ষণ মামলায় রক্ষাকবচের মেয়াদ বাড়ল কৈলাস বিজয়বর্গীয়র

সন্দেহ নেই, স্বরাষ্ট্রমন্ত্রকের বিজ্ঞপ্তির পর থেকেই বিএসএফের সঙ্গে পশ্চিমবঙ্গ-সহ বেশ কিছু রাজ্যের সম্পর্ক নিয়ে একটা হিমশীতল পরিবেশ তৈরি হয়েছিল৷ বিভিন্ন রাজ্য সরকার বা রাজনৈতিক দল শুধু কেন্দ্র নয় বিএসএফকেও একাধিকবার একাধিক ইস্যুতে আক্রমণ করেছে৷ মনে করা হচ্ছে সেই সব বিতর্কে জল ঢালতেই আজ বিএসএফের এই সাংবাদিক বৈঠক৷