Babul Supriyo: বিধানসভায় শিল্পী বাবুল গাইলেন ‘আমার মন বলে চাই চাই গো..’

কলকাতা: রাজনীতিতে তিনি সবসময়ই আলোচিত চরিত্র৷ প্লেনের মধ্যে যোগগুরু রামদেবকে পাশে বসিয়ে রাজনীতিতে যোগদানের প্রসঙ্গ তুলেছিলেন৷ বিধায়ক হয়ে সেই বাবুল সুপ্রিয় রাজ্য বিধানসভায় নিজের মনে চাওয়ার কথা বললেন৷ তখন তিনি শিল্পী বাবুল সুপ্রিয়৷ অধ্যক্ষ বিমান বন্দ্যোপাধ্যায়ের অনুমতি নিয়ে বিধানসভায় গাইলেন ‘আমার মন বলে চাই চাই গো..’৷

বৃহস্পতিবার হেমন্ত মুখোপাধ্যায়ের জন্মদিন৷ বাবুলকে বিধানসভায় দেখে অন্যান্য বিধায়করা গানের অনুরোধ করেন৷ দৃশ্যতই কিছুটা অস্বস্তিতে পড়েন বাবুল৷ আমতা আমতা করছিলেন৷ গণতন্ত্রের মন্দিরে গান গাওয়া কি ঠিক? হয়তো ভাবছিলেন সেই কথাই৷ বিরোধীরা বিষয়টি নিয়ে অকারণে জল্পনা তৈরি করবে না তো? তখনই বাবুলকে ‘আশ্বাস’ দেন অধ্যক্ষ৷ অতীতের উদাহরণ তুলে বলেন, এমন আগেও দেখা গিয়েছে৷ সাক্ষী থেকেছে বিধানসভা৷ অদিতি মুন্সির মতো শিল্পীরা বিধানসভায় গান গেয়েছেন৷ এতে বিধানসভার ‘কৌলিন্য’ নষ্ট হয় না৷ এরপরই গান ধরেন বাবুল৷

বাবুল সুপ্রিয় নামটার সঙ্গে সঙ্গীতের একটা যোগ আছে৷ মুখ্যমন্ত্রী মমতা বন্দ্যোপাধ্যায়ের পছন্দের তালিকায় শিল্পী বাবুলের নাম অনেকদিনই৷ গতবছর জাগো বাংলার পুজো সংকলনের সময় বাবুলকে মঞ্চে ডেকে নিয়েছিলেন গান গাওয়ার জন্য৷