Biman Banerjee: অসমে সর্বভারতীয় অধ্যক্ষ সম্মেলনে যোগ দিচ্ছেন বিমান বন্দ্যোপাধ্যায়

কলকাতা টিভি ওয়েব ডেস্ক: বিধানসভার অধ্যক্ষদের সর্বভারতীয় সম্মেলনে এবার মূল আলোচ্য বাইরের হস্তক্ষেপ। আগামী ১১ এবং ১২ এপ্রিল অসমে অনুষ্ঠিত হতে চলেছে ওই সম্মেলন। রাজ্য বিধানসভার অধ্যক্ষ বিমান বন্দ্যোপাধ্যায় (Biman Banerjee) তাতে যোগ দেবেন। মঙ্গলবার অধ্যক্ষ বলেন, বিধানসভায় (State Assembly) অনেক ব্যাপারে বাইরের হস্তক্ষেপ ঘটছে। বিধানসভার অনেক বিষয় চলে যাচ্ছে আদালতে। এসব বিষয় নিয়ে অধ্যক্ষ সম্মেলনে আলোচনা হবে।

শাসকদলের অভিযোগ, রাজ্যপাল জগদীপ ধনখড় বিধানসভার ব্যাপারেও অযথা হস্তক্ষেপ করছেন অনেকদিন ধরেই। এ ব্যাপারে প্রকাশ্যেই ক্ষোভ জানিয়েছেন অধ্যক্ষ বিমান বন্দ্যোপাধ্যায়। গত ২৬ জানুয়ারি বিধানসভা চত্বরে বি আর আম্বেদকরের মূর্তির সামনে দাঁড়িয়ে রাজ্যপাল (Jagdeep Dhankhar) কড়া ভাষায় আক্রমণ করেছিলেন মুখ্যমন্ত্রী মমতা বন্দ্যোপাধ্যায়কে। তার আক্রমণ থেকে সেদিন বাদ যাননি অধ্যক্ষও। অথচ ওইদিন রাজ্যপালের সাংবাদিক সম্মেলন চলাকালীন কাছাকাছি হাজির ছিলেন অধ্যক্ষ নিজেও। পরে তিনি সাংবাদিক সম্মেলন করে অভিযোগ করেন, রাজ্যপাল কোনও একটি বিশেষ রাজনৈতিক দলের নেতার মতো কথা বলছেন। অধ্যক্ষ এমনও বলেন, এরপর থেকে রাজ্যপালকে যখন তখন বিধানসভায় ঢুকতে দেওয়া হবে কি না, তা নিয়ে চিন্তাভাবনা করতে হবে। তাঁর আরও অভিযোগ, রাজ্যপাল এক্তিয়ারের বাইরে গিয়ে কাজ করছেন।

আরও পড়ুন: Merits of Dowry: নার্সিংয়ের পাঠ্যবইয়ে ‘কন্যাপণের সুবিধা ও গুণাগুণ’, নিন্দা জানিয়ে কড়া ব্যবস্থার আর্জি মহিলা কমিশনের

মঙ্গলবার অধ্যক্ষ বলেন, অসমের অধ্যক্ষ সম্মেলনে আমি এই বিষয়গুলো তুলব। তাছাড়া বিধানসভার অনেক বিষয় নিয়ে আদালতেও চর্চা হচ্ছে। এটাও বাঞ্ছনীয় নয়। তা নিয়েও সম্মেলনে আলোচনা হবে। তিনি জানান, সম্প্রতি ওডিশা এবং দিল্লি বিধানসভার অধ্যক্ষ তাঁর সঙ্গে দেখা করতে এসেছিলেন। তাঁদের সঙ্গেও বাইরের হস্তক্ষেপ নিয়ে কথা হয়েছে। অধ্যক্ষের আরও অভিযোগ, বিজেপি বিরোধী অনেক রাজ্যেই সরকারের সঙ্গে বিরোধে জড়িয়ে পড়ছেন রাজ্যপালরা। কোথাও কোথাও বিধানসভার অভ্যন্তরীণ বিষয়েও রাজ্যপালরা হস্তক্ষেপ করছেন। পশ্চিম বাংলায় এটা ভীষণভাবে লক্ষ করা যাচ্ছে। এসব বিষয় নিয়েই সম্মেলনে আলোচনা চলবে।