Biman Banerjee: শুভেন্দু হুমকি দিয়েছেন, প্রমাণ আছে: দাবি বিমানের

কলকাতা: ‘আমি যে হুমকি দিয়েছি, প্রমাণ দিন৷’ বিধানসভার ভিতর চার বিধায়ককে হুমকি দেওয়ার প্রেক্ষিতে শাসকদলের দিকে চ্যালেঞ্জ ছুড়ে দিয়েছিলেন বিরোধী দলনেতা শুভেন্দু অধিকারী (Suvendu Adhikari Privilege Motion)৷ জবাবে স্পিকার বিমান বন্দ্যোপাধ্যায় (Speaker Biman Banerjee) জানিয়ে দেন, প্রমাণ আছে৷ চার বিধায়ককে হুমকি দেওয়া হয়েছে সেটা রেকর্ড করা আছে৷ সেই রেকর্ড খতিয়ে দেখার পরই বিষয়টির দ্রুত নিষ্পত্তি চেয়ে তিনি প্রিভিলেজ কমিটিকে সমস্ত রেকর্ড পাঠিয়ে দেন৷ প্রিভিলেজ কমিটি বিরোধী দলনেতার বিরুদ্ধে অভিযোগ খতিয়ে দেখবেন৷ বিধানসভার অন্দরে এই ঘটনা দুর্ভাগ্যজনক বলে মন্তব্য করেন বিমান বন্দ্যোপাধ্যায়৷

বুধবার শুভেন্দু অধিকারীর বিরুদ্ধে খুনের হুমকির অভিযোগ আনেন চার বিধায়ক৷ তাঁরা হলেন রায়গঞ্জের কৃষ্ণ কল্যাণী, বাগদার বিশ্বজিৎ দাস, বিষ্ণুপুরের তন্ময় ঘোষ এবং কালিয়াগঞ্জের সৌমেন রায়৷ কৃষ্ণ কল্যাণীর বক্তব্য, বিরোধী দলনেতা সভাকক্ষ ছেড়ে চলে যাওয়ার সময় তাঁর বাড়িতে আয়কর হানা দেওয়ার হুমকি দিয়েছেন৷ রায়গঞ্জের বিধায়কের মুখে এই অভিযোগ শুনে স্তম্ভিত হয়ে যান মুখ্যমন্ত্রী মমতা বন্দ্যোপাধ্যায়৷ তিনি বলেন, সবার মতপ্রকাশের অধিকার রয়েছে৷ কিন্তু এক বিধায়ককে আয়কর হানার ভয় দেখানো হচ্ছে৷ এর থেকে বোঝা যাচ্ছে, সিবিআই, ইডি, ইনকাম ট্যাক্স কার কথায় চলে৷

এরপরই রাজ্যের বিরোধী দলনেতা শুভেন্দু অধিকারীর বিরুদ্ধে বিধানসভায় স্বাধীকার ভঙ্গের প্রস্তাব আনেন চার বিধায়ক৷ সেই প্রস্তাব গ্রহণ করা হয়েছে বলে জানান বিমান বন্দ্যোপাধ্যায়৷ এদিন তিনি বলেন, ‘বিষয়টির দ্রুত গতিতে নিষ্পত্তির জন্য প্রিভিলেজ কমিটিতে পাঠিয়েছি৷ এই ধরণের ঘটনা পশ্চিমবঙ্গের বিধানসভার ভিতর হয়েছে বলে আমার জানা নেই৷ আমার মেয়াদে আমি দেখিনি৷ এটা দুর্ভাগ্যজনক যে অধিবেশন চলাকালীন বিধানসভার অভ্যন্তরে বিরোধী দলের নেতা চার বিধায়ককে হুমকি দিয়েছেন৷ এটা অপরাধের আওতায় পড়ে৷ ওদের যেভাবে হুমকি দেওয়া হয়েছে সেটা রেকর্ড করা হয়েছে৷ সেটা দেখে সন্তুষ্ট হয়েছি৷ তারপরই কমিটিতে পাঠিয়ে দিয়েছি৷’ সাংবাদিকরা তাঁর কাছে জানতে জান, শুভেন্দু প্রাণনাশের হুমকি দিয়েছিলেন সেটা আছে? বিমানবাবুর জবাব, ‘সব আছে৷’